Traveen Sundharaajan kigger mod sin lejlighed i det boligkompleks, som i eftermiddag stod i flammer. Mere end 50 brandfolk har dagen igennem været på stedet for at tæmmet flammerne. - Jeg er i chock. Jeg var helt vildt bange til at starte med, siger Traveen Sundharaajan. Det er omkring 20 lejligheder, der er blevet skadet efter ildens rasen. Traveen Sundharaajan håber ikke, at ilden har nået den lejlighed, som han bor i med sin mor og tre søskene. Hans to små søskene lå og sov i lejligheden, da branden opstod. Hans mor fik dem reddet ud. - Min mor fik dem reddet ud. De nåede ikke rigtig at opfatte, hvad der var sket. Den ene faldt faktisk i søvn igen. På en eller anden måde fik hun dem begge to ud, fortæller han. Branden opstod i en seng i en lejlighed i den ene ende af boligblokken. Herfra bredte ilden sig gennem et vindue og op til taget, hvor den hurtigt spredte sig til naboopgangen. - Jeg får ikke lov til at komme ind i min lejlighed. Jeg har så fået lov af politiet til at tage til et idrætcenter og holde os varme der. Hvornår han og familien får lov at vende hjem, ved han ikke, og situationen er uvis for alle i opgangene i Stoldalen. Nogle af beboerne har mistet alt i branden. - Jeg ved i hvert fald, at nogle af de mennesker ikke har en indboforsikring, så det er jo helt vildt, hvor meget det vil ramme dem, siger Traveen Sundharaajan.

Referat:
En af beboerne i etageejendommene i Stoldal i Hobro ved endnu ikke, hvornår han og familien kan komme hjem. Indtil videre er de på Hobro Idrætscenter.